
BRUKERVEILEDNING AV PROGNOSE-

MODELL FOR INNTEKTSSYSTEMET

**KOMMUNER**

****

# OPPDATERT november 2018

**Sist publiserte prognosemodell ved oppdatering av veiledning: prok1804KSaltskatt treaar.xlsx (eksempler fra modellen som vises i denne veiledningen er hentet fra denne utgaven av modellen)**

**1. INNLEDNING**

KS har en modell for be­regning av rammetilskudd i økonomi­plan­perioden. Modellen bygger på den kunn­skap KS har om inntektssystemet og ram­me­betingelser trukket opp i statsbudsjettet, RNB og Kommuneproposisjonen. **Modellen publiseres på KS sin hjemme­side:**

Modellen oppdateres når det foreligger ny informasjon om kommunenes frie inntekter. Faste oppdateringstidspunktene er som hovedregel:

**Oktober** – Regjeringens forslag til statsbudsjett

**Desember** - Etter Stortingets behandling av statsbudsjettet i desember og når det foreligger foreløpige befolkningstall fra SSB per 1.1. i kommende år

**Januar** – Når endelige skattetall for foregående år foreligger oppdateres tallene for fjoråret i modellen. Fjorårets tall skal da kunne avstemmes mot bokførte skatteinntekter og rammetilskudd i kommunens regnskap.

**Mars** – Når endelige befolkningstall fra SSB per 1.1. i budsjettåret foreligger (har betydning for skatteanslag og inntektsutjevning i budsjettåret, og regionalpolitiske tilskudd, veksttilskudd mv. i årene etter).

**Mai** – Regjeringens forslag til Kommuneproposisjon og Revidert nasjonalbudsjett

**Juni** – Etter Stortingets behandling av Kommuneproposisjon og Revidert nasjonalbudsjett.

Linken til side for pålogging er:

<http://www.ks.no/fagomrader/okonomi/kommuneokonomi/inntektsystemet/ks-prognosemodell---palogging/>

For å komme til nettsiden med modellen må dere oppgi kommunenummer, kom­mune­navn og opp­lysninger om bruker (bruk kun eget navn). *Flere kan bruke modellen i samme kommune.* Modellen kan ikke overlates til andre enn kommunens ansatte. Dette betyr at modellen ikke kan brukes av eksterne konsulenter på oppdrag for kommunen uten at dette avtales særskilt med KS (egen pris).

Alle kan hente modellen ned fra nettet, men det vil fortsatt bli sendt ut melding på e-post når en ny versjon foreligger. I tillegg blir det også sendt ut annen aktuell informasjon fra KS om kommuneøkonomi til denne epostgruppen. Ønsker du å bli oppført i denne gruppen kan du sende epost om dette til: [sigmund.engdal@ks.no](mailto:sigmund.engdal@ks.no).

Dette er en generell veiledning til bruk av prognosemodellen. Den beskriver hvilke data dere selv bør og kan legge inn i modellen (arkfanen ‘Gdata), samtidig som det gis en kort beskrivelse av de andre arkfanene dere finner i modellen. Disse arkfanene er låst, og dvs. er ikke tilrettelagt for at dere kan gjøre endringer i disse. Selvsagt kan arkfanene låses opp slik at det kan gjøres endringer i disse arkene, men dette anbefales ikke da en feil innlegging av data her vil kunne føre til at modellen ikke beregner korrekte anslag for frie inntekter.

Skulle dere likevel ønske å oppheve arkbeskyttelse kan dette bl.a. gjøres ved at dere står i det aktuelle arket dere ønsker å låse opp og så trykker dere «Se gjennom» på menylinjen. Dere velger så knappen «Opphev arkbeskyttelse». Dere kan låse arket igjen ved å følge samme prosedyre, men nå velger dere knappen «Beskytt ark».

Ved hver oppdatering av modellen gis det i arkfanene **«Inngang»** og **«Forutsetninger»** en beskrivelse av forutsetninger og fortolkninger som er lagt til grunn ved oppdatering av modellen. I tillegg beskrives hvilke spørsmål dere må ta stilling til og hvilken informasjon dere bør oppdatere modellen med. Dette er informasjon som det er viktig at dere gjør dere godt kjent med før dere tar den oppdaterte modellen i bruk.

**2. ARKFANEN «INNGANG»**

Dere henter fram modellen for din kommune ved å legge inn din kommunes kommunenummer i **cellen C8**.

Modellen er enkel, men er samtidig laget slik at den skal være mest mulig fleksibel for den enkelte kommune. Enkelte forutsetninger må dere selv legge inn i modellen, for at den skal gi et best mulig anslag for frie inntekter framover. Dette gjelder bl.a:

* Innbyggertall 1.1 i budsjettåret, og fortrinnsvis også videre i økonomiplanperioden
* Anslag for kommunens skatteinntekter for budsjettåret, og helst også videre i økonomiplanperioden.

Disse og andre muligheter som prognosemodellen omtales nærmere under punkt 3 nedenfor.

I inngangsarket er det også lagt opp til menystyring ved bruk av hyperlinker. Ved å trykke på disse kommer dere direkte til aktuelle arkfane. Tilsvarende er det laget hyperlinker i disse arkfanene som bringer dere tilbake til inngangsarket.

Når dere bruker modellen og legger inn egne forutsetninger bør dere låse modellen til det kommunenummer dere har lagt inn disse forutsetningene for, og huske å lagre denne med eget navn. Dette skyldes at det er forutsetningene dere legger inn for egen kommune, og ikke standardformlene i modellen, som videreføres om dere skulle legge inn et annet kommunenummer. Konsekvensen av dette vil være feil anslag for skatt og rammetilskudd for den nye kommunen-. Skal dere se på en annen kommune bør dere derfor laste ned basismodellen på nytt.

Modellen er ellers låst så ikke formler ved en feiltakelse slettes eller feilanslag legges inn. Selv­sagt kan arkene låses opp, men dette anbefales ikke da en feil korreksjon i formler etc. vil kunne føre til at modellen ikke beregner korrekte anslag for frie inntekter.

Skulle dere likevel ønske å oppheve arkbeskyttelse kan dette bl.a. gjøres ved at dere står i det aktuelle arket dere ønsker å låse opp og så trykker dere «Se gjennom» på menylinjen. Dere velger så knappen «Opphev arkbeskyttelse». Dere kan låse arket igjen ved å følge samme prosedyre, men nå velger dere knappen «Beskytt ark».

**3. «GDATA» - Arkfanen hvor dere bør og kan legge inn egne forutsetninger.**

Cellene som dere bør og kan legge inn egne forutsetninger i er merket med gult.

**3.1 Innbyggertall 1.1 – «Gdata»-arket linje 55 og 92.**

Inntektsutjevningen beregnes på grunnlag av folketallet 1.1 i budsjettåret.

Regionalpolitiske tilskudd, veksttilskudd og storbytilskudd beregnes på grunnlag av folketallet 1.1 året før budsjettåret.

I prognosemodellens basisversjon legges det inn et anslag for **innbyggertallet 1.1 i budsjettåret** med utgangspunkt i SSBs befolkningsframskrivinger. Hvilken tilnærming som benyttes for dette anslaget kan variere noe, men informasjon om hvilken tilnærming som er valgt i den aktuelle prognosemodellen fremgår i arkfanen «Forutsetninger».

For at prognosemodellen skal gi dere best mulig anslag for inntektsutjevning i budsjettåret må dere vurdere om anslag for **innbyggertall 1.1** **i budsjettåret** **for egen kommune** er et sannsynlig anslag. Hvis dere mener at anslaget ikke er sannsynlig må dere legge inn deres beste anslag i linje 55 (gul celle 1.1.2019 i figur nedenfor).



Når SSB i desember året før budsjettåret publiserer beregnede folketall per 1.1 i budsjettåret, låses denne cellen slik at den ikke lenger kan endres. Det beregnede folketallet erstattes med faktisk folketall 1.1 når dette publiseres i februar/mars.  
  
I prognosemodellene som kommer etter kommuneproposisjonen må dere igjen gjøre vurderinger av anslaget for folketall 1.1 for kommende budsjettår og eventuelt legge inn deres eget og mer sannsynlige anslag (gjelder da for kommende budsjettår).

SSBs framskrivinger av befolkningstall for landet (linje 92 i prognosemodellen) er, i motsetning til på kommunenivå, som oftest langt mer presise. Og i prognosemodellen er det derfor ikke lagt til rette for at dere kan endre det anslaget som er lagt inn i modellen. Dette ser dere ved at denne cellen ikke er merket gult (1.1.2019 i eksempel nedenfor).



For **de påfølgende årene** er det i basisversjonen av prognosemodellen kun lagt inn en videreføring av anslaget for innbyggertallet 1.1 i budsjettåret. Dette gjelder både for kommunen og landet (1.1.2020 – 1.1.2022 i eksemplene ovenfor).


Gode anslag i økonomiplanperioden for inntektsutjevning, regionalpolitiske tilskudd, veksttilskudd mv. er helt avhengig av at dere legger inn deres beste anslag for innbyggertallet både i kommunen og landet per 1.1. I arkfanene «Bef.framskr.kommunenivå MMMM» og «Folke landet MMMM» finner dere informasjon om SSBs framskrivinger av innbyggertallet etter deres MMMM alternativ.

**3.2 Skatteanslag   
3.2.1 For kommunen – «Gdata»-arket linje 110.**

Skatteanslaget som benyttes i prognosemodellen er en ren teknisk framskriving basert på gjennomsnittlige skatteinntekter per innbygger i siste 3 kjente skatteår (i prok1804KS er dette 2015-2017), samlet anslag for skatteinntekter i landet og kommunens innbyggertall 1.1 i det enkelte år.

Prognosemodellen er som omtalt i forrige avsnitt ingen skattemodell, og dere bør derfor gjøre deres egne vurderinger og legge inn deres eget beste estimat for skatteanslag i egen kommune. Dette gjør dere ved å legge inn mange prosent dere ønsker å justere opp eller ned skatteanslaget i basisversjonen i linje 110 i «Gdata»-arket.





Husk likevel på at det modell-genererte skatteanslaget også endres når dere legger inn anslag for folketallet 1.1 i kommunen og landet framover i økonomiplanperioden jf. to siste avsnitt i punkt 3.1 ovenfor. Dere bør derfor først legge inn beste befolkningsframskrivinger per. 1.1 før dere justerer skatteanslaget.

Kommunens skattenivå per innbygger som andel av landsgjennomsnittet kan dere hele tiden se i linje 116, og er en god utsjekk på de forutsetninger dere har lagt til grunn (folketall 1.1 og justering av skatteanslag).





Inntektsutjevningen og samlet skatt etter inntektsutjevning finner dere informasjon om i linje 119 og 120 i «Gdata»-arket.

**3.2.2 For landet - «Gdata»-arket linje 98**

I prognosemodellens basisversjon er skatteanslaget for landet for inneværende år identisk med sist kjente anslag fra statens side. I modellen er det likevel tilrettelagt slik at dere kan gjøre endringer i dette i linje 98 i modellen (gule celler).

Som absolutt hovedregel anbefales likevel ikke at dere gjør endringer i de nasjonale anslagene, da staten sitter på det beste beregningsgrunnlaget for disse anslagene.

Når det gjelder skatteanslag videre fremover er det ikke mulig å endre disse i linje 98. Disse styres i stedet av den realveksten dere eventuelt legger inn framover i 9 i   
«Gdata»-arket. For nærmere omtale av dette vises det til avsnitt 3.5 nedenfor.

**3.3 Skjønnstilskudd – «Gdata»-arket linje 127.**

I basisversjonen av prognosemodellen er skjønnstilskudd oppgitt i Grønt Hefte til statsbudsjettet lagt inn, mens anslag for skjønnstilskudd framover i tid er satt til 0. Dere bør i modellen innarbeide deres anslag for skjønnstilskudd framover i tid (gule celler i linje 127).



Gjennom året kan kommuner få utbetalt tilleggsskjønn fra både fylkesmannen og Kommunal- og Moderniseringsdepartementet. Slike tilleggsskjønn innarbeides i modellen etter hvert som de utbetales. Informasjon om tilleggsskjønn finner dere i «Gdata»-arket linje 130-141.

**3.4 Kriteriedata til utgiftutjevningen – «Gdata»-arket linje 25-53 for kommunen og linje 62-90 for landet.**

I modellen er alle kriteriedata fra Grønt hefte til og med sist framlagte statsbudsjett innarbeidet.

Framover i tid (2020 – 2022 i modellen prok1804KS) er det i basismodellen kun lagt inn en videreføring av dataene fra Grønt Hefte til sist framlagte statsbudsjett videreført (fra 2019 i modellen prok1804KS). Modellen er imidlertid tilrettelagt for at dere kan legge inn deres egne framskrivinger (gule celler), slik at dere kan få bedre anslag for innbyggertilskudd og utgiftutjevning framover i tid. **Men husk at legger dere inn framskrivinger for egen kommune må dere også gjøre dette for landet.** Uten dette vil dere få feil forholdstall mellom kommunen og landet, og dermed feilaktige anslag for utviklingen framover.

Modellen er også tilrettelagt slik at dere kun kan legge inn framskrivinger for befolkningskriteriene framover. Dette gjøres for egen kommune i linjene 25 til 35 og for landet i linjene 62 til 72. I modellen er det nemlig som standard lagt inn at de sosioøkonomiske- og strukturelle kriteriene utvikler seg i takt med befolkningsanslagene for henholdsvis kommunen og for landet. Dette sikrer at det ikke oppstår utilsiktede utslag i utgiftutjevningen for disse kriteriene når det legges inn befolkningsframskrivinger.

Har dere egen anslag for utviklingen i en eller flere av de sosioøkonomiske- og strukturelle kriteriene kan dere selvsagt også legge dette inn i modellen, og dermed også overstyre knytningen mot befolkningsframskrivingene omtalt i forrige avsnitt. Framskrivinger for egen kommune (eller formler for dette) legger dere inn i, 'Gdata linje 37 til 53. Men husk at om dere gjør dette må dere også legge inn tilsvarende framskrivninger for landet i linje   
74 – 90, da utgiftutjevningen vil bli feil om dere unnlater å gjøre noe med landstallene.

Dere bør videre være varsomme med å legge inn endringer i de sosioøkonomiske – og strukturelle kriteriene framover, dersom dere ikke samtidig legger inn befolknings- framskrivinger. Dette for å unngå utilsiktede utslag i utgiftutjevningen.

**3.5 Vekst i frie inntekter framover i tid – «Gdata»-arket linje 9 og 10.**

I prognosemodellene som kommer etter kommuneproposisjonen og fram til statsbudsjettet legges det inn et anslag for realveksten kommende budsjettår basert på de signaler som gis i kommuneproposisjonen. Anslaget for realvekst framkommer i linje 9 og 10 i «Gdata»-arket (første kolonne med gule celler). I dette anslaget er det også foretatt en fordeling av vekstanslagene mellom skatt og rammetilskudd. Dette gjøres ut fra hvor stor andel det i kommuneproposisjonen anslås at skatteinntektene skal utgjøre av samlede inntekter.   
NB! Fordelingen av realvekst mellom skatt og rammetilskudd som er gjort i disse modellene har betydelig usikkerhet.

I prognosemodellene som kommer etter statsbudsjettet og fram til kommuneproposisjonen påfølgende år er realveksten for kommunene for budsjettåret innarbeidet i rammetilskuddet i statsbudsjettet og skatteanslaget for kommende år. Hvor stor denne realveksten er, framkommer ikke eksplisitt i modellen, men omtales i forutsetningene til modellen.

For årene etter første budsjettår legges det i basisversjonen av prognosemodellen ikke noen generell realvekst i kommunesektorens inntekter, dvs. det står 0 i linje 9 og 10 i «Gdata»-arket. Eventuell forventning om realvekst som følge av vedtatte opptrappingsplaner mv. i Stortinget kan likevel være innarbeidet. Realveksten som er innarbeidet i modellen knyttet til slike planer mv framkommer i linje 11 i «Gdata».

Modellen er imidlertid tilrettelagt for at dere selv kan legge inn generell realvekst i frie inntekter for landet for disse årene (linje 9 og 10 i «Gdata» er merket gult). Innlegging av realvekst i modellen påvirker innbyggertilskudd, utgiftsutjevning, skatteinntekter og inntektsutjevning i modellen.

Dersom dere legger inn realvekst framover bør dette avstemmes mot de forutsetningene dere legger inn når det gjelder befolkningsutvikling, jf. punkt 3.1 og 3.4 ovenfor:

* Hvis dere ikke legger inn oppdaterte befolkningsprognoser fordelt på aldersgrupper må dere passe på at kompensasjon for befolkningsendringer (demografi-kompensasjonen) ikke inngår i realvekstanslagene. Realveksten framover bør da være mye lavere enn historiske realveksttall siden demografikompensasjon utgjør en vesentlig andel av de historiske realveksttallene.
* Hvis dere legger inn fremskrivninger for befolkningsutviklingen bør dere også vurdere om dere skal legge inn realvekst for å kompensere for demografiutviklingen. Uten slik realvekstkompensasjon vil både skatt og rammetilskudd per innbygger gå ned. For nærmere informasjon om beregning av demografikompensasjon vises det til kapitlet om dette i vår rapporten fra Teknisk beregningsutvalg for kommunal og fylkeskommunal økonomi (TBU).

Legger dere inn anslag for realvekst framover må dere også foreta en fordeling av realveksten mellom skatt og rammetilskudd.

**3.6 Modellen benytter faste priser – «Gdata» celle F10**  
Prognosemodellen benytter faste priser for hele økonomiplanperioden.

I modellene som kommer etter kommuneproposisjonen og fram til statsbudsjettet kan dere imidlertid velge om det faste prisnivået for kommende budsjettår og videre framover skal være i:

1. inneværende års priser (standard i modellen), eller
2. prisnivået for nærmest kommende budsjettår  
   Ønsker dere å legge inn prisnivået for nærmest kommende budsjettår gjør ved å legge inn (1+ deres anslag for lønns -og prisvekst) i celle F19 i «Gdata»-arket, dvs. med et anslag for lønns- og prisvekst på 2,5 % er det 1,025 som må legges inn i denne cellen, for 2,6 % legges 1,026 inn osv.

I modellen som kommer etter statsbudsjettet og fram til kommuneproposisjonen er alle fremtidige priser låst til prisnivået i kommende budsjettår senere perioder, for eksempel i modellen som kom etter statsbudsjettet for 2019 (prok1804KS) er prisnivået for årene   
2019 – 2022 i 2019 priser. Cellen F10 i «Gdata»-arket er nå en ren informasjonscelle for hvilket anslag for lønns- og prisvekst for kommende år som regjeringen har lagt til grunn i sitt forslag til statsbudsjettet. Denne informasjonen ligger fast selv om det på senere tidspunkt skulle komme endringer av dette anslaget, og innholdet i cellen kan heller ikke endres av dere.

Ønsker dere tall i løpende priser i alle årene i økonomiplanen, må dere takle dette med egne beregninger utenfor modellen.

**3.7 Inntektsgarantiordningen – INGAR, «Gdata» linje 148, jf. linje 145.**

INGAR er den størrelsen som det er vanskeligst å lage anslag for, og som det derfor er knyttet størst usikkerhet til. Det gis følgelig heller ingen anslag for INGAR framover i tid i basisversjonen av modellen.

Modellen er imidlertid tilrettelagt for at dere kan legge inn deres eget anslag for INGAR framover i tid i linje 148 i «Gdata»-arket.

I modellen er det imidlertid et eget hjelpeark «INGAR». Her gjøres det en forenklet beregning som et usikkert anslag for INGAR. Dersom dere ønsker å benytte disse som anslag for INGAR må dere selv legge disse inn i linje 148 i «Gdata» og det er først når dere eventuelt gjør dette at fremtidige anslag for INGAR vil veltes over til «Rskudd»-arket, jfr. avsnitt 4 nedenfor.

Merk også at INGAR er en selvfinansierende ordning. Summen av kompensasjonen som gis gjennom ordningen finansieres med et likt trekk per innbygger fra alle kommuner (også de som får kompensasjon gjennom INGAR). Anslagene som beregnes i hjelpearket «INGAR» benytter det anslaget som er gitt for finansieringstrekk per innbygger i «Gdata»-arkets linje 145. Dette anslaget for finansieringstrekk kan dere eventuelt endre, og anslagene i «INGAR»-arket vil da oppdateres.

Anslagene for INGAR framover i tid påvirkes av mange av de endringene dere kan gjøre i modellen, f.eks. de befolkningsframskrivingene eller den realveksten dere legger inn. Innlegging av anslag for INGAR i «Gdata»-arket linje 148 er derfor det siste dere gjør av oppdateringer av modellen.

**3.8 Eiendomsskatt og andre skatter – «Gdata» linje 123.**

Eiendomsskatt og andre skatter er ikke en del av det økonomiske opplegget for kommunene i kommuneproposisjonen og statsbudsjettet, utover at et samlet anslag for disse skattene inngår i beregningen av skattens andel av samlede inntekter.

Indirekte påvirker derfor kommunenes samlede inntekter fra eiendomsskatt og andre skatter nivået på kommunenes inntekter fra skatt på inntekt og formue, gitt den skatteandelen Stortinget fastsetter.

Måltall for skatteandel \* samlede inntekter

- Anslag for eiendomsskatt og andre skatter for kommunen samlet

**= Skatt fra inntekt og formue for kommunene samlet**

Skatteøren må da fastsettes slik at forventede inntekter fra skatt på inntekt og formue samsvarer med regnestykket ovenfor

Prognosemodellen er tilrettelagt slik at kommunens inntekter fra eiendomsskatt og andre skatter kan vises sammen med skatt på inntekt og formue og rammetilskudd. Ønsker dere dette legges disse skatteinntektene både historiske og anslag framover i linje 123 i «Gdata»-arket, og så veltes de over i «Rskudd»-arket, jf. punkt 4 nedenfor. Innlegging av egne tall for eiendomsskatt og andre skatter påvirker ingen andre størrelser i modellen.





**4. «RSKUDD» - resultatarkfanen**

*I dette arket oppsummeres anslaget for frie inntekter i din kommune. Disse er et resultat av de forutsetningene dere har lagt inn i «Gdata», og de beregninger som gjøres i de andre arkfanene ut fra disse forutsetningene.*

«Rskudd»-arket er bygget opp slik at de ulike delene av rammetilskuddet er spesifisert i linje 1-27:

* linje 5-21 er en spesifikasjon av de ulike elementene i rammetilskuddet slik det følger av Grønt Hefte til statsbudsjettet.
* endringer som følger av Stortingets behandling av statsbudsjettet eller revidert budsjett fremkommer i linje 22-27.
* i linje 22 fremkommer eventuelt utbetalt skjønn gjennom året fra Kommunal og moderniseringsdepartementet (KMD). Rammen for slike skjønn legges i statsbudsjettet, men da som et ufordelt beløp som KMD kan tildele skjønnstilskudd innenfor.

Linje 28 viser kommunens rammetilskudd før inntektsutjevning, og er summen av linje   
1-25.

Inntektsutjevningen framkommer i linje 30, mens linje 31 viser det samlede rammetilskuddet etter inntektsutjevning. (linje 28 + linje 30).

Anslag for skatt på formue og inntekt, samt naturressursskatt, fremkommer i linje 33, mens i linje 35 er det tallene for eiendomsskatt i kommunen som dere har lagt inn i «Gdata»-arket som vises, jfr. punkt 3.8 ovenfor.

Sum skatt og rammetilskudd fremkommer i linje 36 (linje 31 + 33+ 35)

I de senere årene har ikke fylkesmennene tildelt hele sin ramme for skjønn i statsbudsjettet. I Grønt Hefte fremkommer dette som egne linjer for hvert fylke med teksten for «Fordeles gjennom året». Utbetalinger til kommunen gjennom året av denne rammen fremkommer i linje 39, og inngår ikke i summen i linje 36. Dette skyldes at disse ekstra skjønnsmidlene ikke fritt disponible, men knyttet til gjennomføring av konkrete prosjekter.

I januar når endelige skattetall publiseres oppdateres fjorårets tall i prognosemodellen. Fjorårets tall i modellen går da fra å være prognose til å bli endelige tall. Modellens tall skal da kunne avstemmes med det kommunen har bokført som rammetilskudd, skatt på inntekt og formue og naturressursskatt. Husk å ta med tilleggsskjønnet i linje 39 ved en slik avstemming.

Avslutningsvis i dette arket (linje 44 til 46) vises det hva rammetilskudd og skatt utgjør i kroner pr innbygger. I tillegg gis det informasjon om kommunens kostnadsindeks i utgiftutjevningen for de enkelte årene.

**5. «RXX»-ARKENE (R19 for 2019, R18 for 2018 OSV.)   
rammetilskuddet på nasjonalt nivå og hvordan dette er fordelt**

Dette er et informasjonsark som viser hvordan statsbudsjettets nasjonale ramme for rammetilskuddet framkommer, og hvordan dette fordeles på ulike elementer.

Det tas utgangspunkt i rammetilskuddet i foregående års Grønt hefte. Dette korrigeres for endringer som Stortinget har vedtatt gjennom fjoråret (ved saldering av statsbudsjettet og i reviderte budsjetter). Summen av disse elementene utgjør rammetilskuddet for foregående år **(linje 17)** betegnes som **«Nytt nivå fra foregående år»** (Nytt nivå fra 2018 når ramme for 2019 skal beregnes i R19 arket).

I statsbudsjettet skjer det som oftest større eller mindre oppgaveendringer og korreksjoner som påvirker kommunens rammetilskudd. Dette er imidlertid endringer som ikke er en del av veksten i rammetilskuddet. Ved å summere disse endringene med «Nytt nivå fra foregående år» i forrige avsnitt kommer man fram til **«Ny ramme for foregående år» (linje 51).** Det er denne summen veksten i rammetilskuddet regnes ut fra.

Ved å legge lønns- og prisvekst og realvekst til «Ny ramme for foregående år» kommer man dermed fram til **Rammetilskuddet for budsjettåret i linje 57** (2019 i R19), og dette samsvarer med rammetilskuddet i statsbudsjettet.

Hvordan rammetilskuddet fordeles på ulike elementer vises i linje 60-71, og gjenstående beløp utgjør da rammen for innbyggertilskuddet (linje 72). Hva dette utgjør per innbygger vises i linje 74.

I kolonnene G, H og I vises

1. noen hovedtall for rammetilskuddet
2. forventede endringer i de kommende årenes rammetilskudd som følge av helårseffekter av årets statsbudsjettopplegg, signal i budsjettoppleggene eller   
   ned-/opptrapping av ulike elementer i rammetilskuddet. Disse elementene er det tatt hensyn til i modellen når rammetilskudd for den enkelte kommune for kommende år beregnes.

**6. INNTEKTSUTJEVNINGEN**

**6.1 Arkfanen «Inntektsutj»**

Den detaljerte beregningen av inntektsutjevningen for kommunen med de forutsetninger dere har lagt til grunn i «Gdata»-arket vises i denne dette arket. Dette gjelder bl.a. landets skattenivå, innbyggertall 1.1 både i kommunen og landet og skatteanslaget for kommunen.

Resultatet av beregningene som overføres til «Rskudd»-arket.

**6.2 Arkfanene «Innutxx» (xx er aktuelt år, dvs 19 for 2019 osv).**

Her vises en samlet oversikt over skatt og inntektsutjevning for alle kommuner for aktuelt år ut fra nivået på skatteinntekter i landet som er satt i «Gdata»-arket. Skatteinntektene for den enkelte kommune er en automatisk framskriving med de samme beregningstekniske forutsetninger som er angitt i avsnitt 3.2 ovenfor.

**7. UTGIFTUTJEVNINGEN – REGNEARKET «UTXX (ut19 for 2019 osv.)**

I modellen vises arkfaner for inneværende år og de neste fire årene. Modellen har også tilsvarende ark for tidligere år, men disse er skjult i basisversjonen, men disse kan enkelt hentes fram for de som ønsker det. Se egen beskrivelse av hvordan dette gjøres under avsnittet skjulte arkfaner avslutningsvis i dette dokumentet.

I arkfanene vises hvordan utgiftsutjevningen for det aktuelle året beregnes basert på de kriterietallene som er oppgitt «Gdata»-arket. Gjennom en slik tilnærming får en vist både kommunens kriterieindeks for hvert av kriteriene (kolonne E). For eksempel hvis vi under innbyggere over 90 år finner en indeks på 1,26, betyr det at kommunen har 26 % flere innbyggere i denne aldersklassen enn landsgjennomsnittet målt i forhold til innbyggertallet.

I kolonne F vises hvor stort utslaget av denne indeksen blir i den samlede utgiftsutjevningen i prosent når det tas hensyn til vekten på det enkelte kriteriet. Videre vises hvilket trekk eller tillegg det enkelte kriterium gir i kommunens utgiftsutjevning; kroner per innbygger i kolonne G og 1000 kroner i kolonne H. I denne omregningen til kroner per innbygger og 1 000 kroner benyttes nivået for samlet utgiftsbehov i landet (kroner per innbygger) som fremkommer i celle G45.

Samlet kostnadsindeks for kommunen (celle E37) er en sammenvekting av de enkelte kriterieindeksene hensyntatt deres respektive vekter. Er denne indeksen over 1 betyr dette at kommunen ut fra de kriteriene som benyttes er mer kostnadstung enn et landsgjennomsnitt, mens kommuner med indeks under 1 er lettere å drifte enn et landsgjennomsnitt. Utslaget i kroner per innbygger av samlet utgiftutjevning vises i celle G37, mens utslaget i 1000 kroner vises i cellene H37.

Utgiftutjevningen påvirkes i tillegg av korreksjonsordningen for elever i statlige og private skoler. Denne ordningen sikrer at det kun er kommuner med elever i slike skoler som trekkes og ikke alle kommuner.

1. Ved fastsettelsen av rammen for innbyggertilskudd og utgiftsbehov for kommunene samlet blir det gjort fratrekk for antall elever som i statlige/private skoler med et fast beløp per elev. Med denne metoden blir trekket for elever i statlige og private skoler i utgangspunktet fordelt på alle kommunene etter hovedkostnadsnøkkelen i utgiftsutjevningen, og skjer dermed uavhengig av hvor mange elever kommunen faktisk har i disse skolene.
2. Det er imidlertid bare kommuner med elever i statlige/private skoler som skal ha et slikt trekk. I korreksjonsordningen gjøres det derfor først et trekk med et fast beløp per elev kommunen har i slike skoler (trekkbeløpet per elev varierer ut fra om det er ordinær undervisning, spesialskoler eller skoler med opphold).
3. For ikke å få et dobbelt uttrekk, både i punkt a) og b) ovenfor, må summen av trukket beløp for alle kommuner i punkt b) tilbakeføres kommunene. Dette skjer til alle kommuner ved bruk av hovedkostnadsnøkkelen i utgiftutjevningen. Gjennom dette får kommunene tilbakeført tilnærmet det samme beløpet som ble trukket ut i rammeuttrekket i punkt a) ovenfor, og faktisk uttrekk er da fordelt på kommunene ut fra hvor mange elever den enkelte kommune har i disse skolene.

Metoden som anvendes for korreksjonsordningen for elever i statlige/private skoler innebærer dermed at en kommune som får flere eller færre elever i statlige/private skoler kan anslå effekten for sin kommune av dette til endring i antall elever i disse skolene multiplisert med trekksatsene som gjelder for elever i statlige/private skoler.

I linje 40 til 43 i «Utxx»-arkene vises det oppsummering av beregningen av utgiftutjevningen for kommunen:

I celle G40 vises utslaget av samlet utgiftutjevning (trekk eller tillegg) etter kostnadsnøkkelen. Beløpet er identisk med det som framkommer i celle H37.

I celle G42 vises netto utslaget av korreksjonsordningen for statlige/private skoler. Nettobeløpet består for det første av beløpet som kommunen er trukket ut fra hvor mange elever man har i disse skolene. Videre inngår tilbakeføring av trekkbeløpet til alle, som i realiteten er en tilbakeføring av det kommunen tidligere er trukket som følge av at utgiftsbehov og innbyggertilskudd er redusert for antallet elever i disse skolene.

Celle G43 er kommunens samlede utgiftutjevning, dvs. summen av cellene G40 og G42. det er dette beløpet som overføres til «Rskudd»-arket

Merk at utslag i kostnadsnøkkelen i fremtidige perioder avhenger av de kriteriedata som legges inn av kommunen og landet i «Gdata»-arket, jfr. avsnitt 3.4 ovenfor.

**8. REGIONALPOLITISKE TILSKUDD MV. - arkfanen «distriktogvekst»**

I denne arkfanen vises satsene og de underliggende beregningene for de regionalpolitiske delene av inntektssystemet:

* Nord-Norge tilskudd i linje 2-11
* Storbytilskudd i linje 14 og 15
* Småkommunetillegg i linje 16-37
* Sør-Norge tilskudd (kommuner over 3200 innbyggere) i linje 40-91
* Regionsentertilskudd 94 -104
* Vekstkommunetilskudd linje 106 - 117

For nærmere omtale av de ulike regionale tilskuddene vises det til Grønt Hefte til statsbudsjettet.

**9. INNTEKTSGARANTIORDNINGEN – «ingar»-akret**

Inntektsgarantiordningen (INGAR) skal sikre at ingen kommuner får en vekst i rammetilskudd som er lavere enn nærmere fastsatt grense (kr 400,- per innbygger under veksten på landsbasis fra 2017.

For de historiske årene vises det hvordan INGAR kompensasjonen fremkommer i hver kommune. For eksempel vises beregningen av INGAR for 2019 i linje 139 – 161. For nærmere omtale av INGAR-ordningen vises det til Grønt Hefte til statsbudsjettet, og avsnitt 3.7 ovenfor.

Framover i tid gjøres det også et forsøk på å beregne anslag for INGAR, basert på rammeverket for ordningen. Den bemerkes imidlertid at all relevant informasjon er inkludert i beregningene, bl.a. lønns- og prisveksten i årene framover. Beregningene må derfor ses mer som en indikasjon for hvordan utviklingen kan bli, og ikke et fullgodt anslag på ordningen framover.

Nettoeffekten av INGAR for det enkelte år er oppsummert i linje 4 i arkfanen.

**11. DETALJERING OG BEREGNINGSTEKNISK DOKUMENTASJON «beregn»-arket**

I denne arkfanen gis det både en detaljering av enkelte av beløpene i «Rskudd»-arket, og i tillegg dokumenteres beregningstekniske forutsetninger for enkelte av størrelsene i inntektssystemet.

* Linje 5 viser de historiske tallene for INGAR fra Grønt hefte
* Linje 7 – 24 spesifiserer innholdet i linjene 23 – 27 i «Rskudd»
* Linje 26 – 33 er en spesifikasjon av linje 8 (Saker med særskilt fordeling) i «Rskudd»-arket.
* Linje 42 – 46 viser utgiftsbehovet for landet som er lagt til grunn i modellen
* Linje 54 – 46 viser innbyggertilskuddet for landet som er lagt til grunn i modellen
* Linje 61 – 62 viser finansieringstrekket i inntektsutjevningen
* Linje 65 – 95 viser vektene i kostnadsnøkkelen i utgiftsutjevningen

**12. ANDRE ARKFANER I MODELLEN**

* **Kxx (K19 for 2019)**Arkfanene inneholder informasjon om kriteriedata for alle kommuner hentet fra Grønt hefte til statsbudsjettet. Arkene kan være nyttige om dere ønsker å hente ut kriteriedata for mange kommuner.
* **Folke landet MMMM**Arkfanen viser hvordan befolkningsutviklingen i landet fordelt på aldersgrupper vil bli framover med SSBs MMMM alternativ
* **Bef.fremskr.kommunenivå MMMM**I arkfanen vises hva alle kommunens folketall 1.1. vil bli framover basert på en framskriving med SSBs MMMM alternativ
* **Analyse**I arkfanen gis det i linje 7 -22 en oversikt over utviklingen i innbyggertilskuddet framover i tid, sammenlignet med 2018 nivå og brutt ned på ulike delkomponenter.  
    
  Videre inneholder arket informasjon om utviklingen i noen størrelser, skatteutjevning, skjønn, småkommunetillegg og utgiftutjevningen. I tillegg vises også tabell C i Grønt Hefte til statsbudsjettet i dette arket, inkl. anslått utvikling framover
* **Skjulte arkfaner**I modellen er det også en del skjulte arkfaner. De fleste av disse er historiske oversikter av arkfaner som vises i modellen (Rxx, Utxx). I tillegg har det som følge av kommunesammenslåinger vært nødvendig med noen egne omregningsark for å få modellen til å fungere optimalt.  
    
  At arkfanene er skjult betyr ikke at dere ikke kan hente opp denne informasjonen. Disse kan åpnes bl.a. på følgende måte: Hold musepekeren over arkfanelinjen nederst og høyreklikk. Velg deretter den arkfanen du ønsker å vise fra menyen som kommer opp.

*Ytterligere opplysninger om modellen kan fås ved henvendelse til KS ved*

*spesialrådgiver Sigmund Engdal, tlf. 976 67 767,(*[*sigmund.engdal@ks.no*](mailto:sigmund.engdal@ks.no)*), eller  
avdelingsdirektør Rune Bye, tlf. 416 30 876, (*[*rune.bye@ks.no*](mailto:rune.bye@ks.no)*)*

*Vi mottar også gjerne kommentarer til bruk av modellen og eventuelle forbedringer – gjerne på e-post.*